Otte indvandrerfamilier er blevet smidt ud af deres lejligheder i Vollsmose.

Det drejer sig om familierne til de otte 15- til 18-årige drenge, der i januar blev idømt otte måneders fængsel for angreb på politiet den 9. juni på Bøgetorvet sidste sommer.

Fire fik desuden betingede udvisningsdomme.

De otte unge mænd bor i henholdsvis Bøgeparken, Birkeparken og Egeparken i Vollsmose, og her har boligselskaberne Civica og Fyns Almennyttige Boligselskab (FAB) besluttet at sætte familierne ud af deres lejligheder som følge af dommene.

To familier har fået opsigelserne og har otte dages frist til at forlade deres lejligheder, og de øvrige seks har modtaget betingede opsigelser, der først træder i kraft, hvis de unge mænds domme stadfæstes i landsretten.

- Det er aldrig sjovt at skulle sætte familier ud af deres lejligheder, men hvis vi ikke kunne det, var vi ikke vores opgave voksen, siger Jens Pilgård, direktør i Civica.

Fire af de unge bor med deres familier i Civica lejemål i Vollsmose.

- Familierne er selvfølgelig ikke tilfredse med vores afgørelse, men vi har ikke hørt noget fra de øvrige beboere, så jeg går ud fra, at man er tilfreds med beslutningen.